text: Dødsulykke på motorvej lørdag aften
  25 januar 2015 kl. 06.44
  På E 45 ved Hedensted blev en mand lørdag aften dræbt i en trafikulykke.
  Føreren af en bil mistede lørdag aften herredømmet over bilen på motorvej E 45 ved Hedensted. Bilen skred ud og endte med at stå på tværs, oplyser politiet til TV SYD.
  Efterfølgende blev den ramt af en bil, der kom bagfra.
  Den kvindelige passager i den holdende bil blev hårdt kvæstet.
  Af ukendte årsager forlod manden bilen og gik over i det modsatte motorvejsspor.
  Her blev han ramt af en bil og blev dræbt øjeblikkeligt.
  Ulykken skete ved 21-tiden og medførte, at motorvejen blev spærret en periode.
  